Diari Oficial de la Generalitat Valenciana


Sumari del DOGV 7381, del 15-10-2014 (2014/9296)

RESOLUCIÓ de 13 d'octubre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i la Direcció General de Trànsit, dependent del Ministeri de l'Interior, per a la formació dels membres de la Policia Local de la Comunitat Valenciana en matèria de conducció.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7381

Data del DOGV
:   15-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9296


Data del document
:   13-10-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 13 d'octubre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i la Direcció General de Trànsit, dependent del Ministeri de l'Interior, per a la formació dels membres de la Policia Local de la Comunitat Valenciana en matèria de conducció. [2014/9296]  
La Generalitat i la Direcció General de Trànsit, dependent del Ministeri de l'Interior, han subscrit, prèvia tramitació reglamentària, el 19 de setembre de 2014, el conveni de col·laboració per a la formació dels membres de la Policia Local de la Comunitat Valenciana en matèria de conducció.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana del l'esmentat conveni, que ha quedat inscrit en el Registre de Convenis de la Generalitat amb el número 980/2014 i que figura com a annex d'esta resolució.  
  
València, 13 d'octubre de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni que regula la col·laboració entre la Generalitat, a través de la Conselleria de Governació i Justícia, i la Direcció General de Trànsit, dependent del Ministeri de l'Interior, per a la formació dels membres de la Policia Local de la Comunitat Valenciana en matèria de conducció  
  
València, 19 de setembre de 2014  
  
Reunits  
D'una part, la Generalitat, representada per Luis Santamaría Ruiz, conseller de Governació i Justícia, que actua en nom i representació de la Generalitat, en virtut de les facultats conferides per la Llei 5/1983, de 30 de desembre, del Consell i pel Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat.  
De l'altra, la Direcció General de Trànsit, representada per María Seguí Gómez.  
Les dos parts es reconeixen mútuament competència i capacitat legal suficient per a subscriure este conveni de col·laboració, i a l'efecte  
  
  
Exposen  
Primer. La Llei 6/1999, de 19 d'abril, de la Generalitat Valenciana, de Coordinació de les Policies Locals de la Comunitat Valenciana, en l'article 26, atribuïx a l'Institut Valencià de Seguretat Pública i Emergències (IVASPE) competències en matèria de formació i perfeccionament professional de les policies locals.  
Segon. El Codi Penal en l'article 379.2 sobre el delicte de conducció sota els efectes de drogues tòxiques, estupefaents i psicotròpics, i la nova modificació de la Llei d'Enjudiciament Criminal, en l'article 796, apartat 7, establix que el personal que tinga encomanades les funcions de vigilància del trànsit i seguretat viària rebrà una formació especialitzada per a poder realitzar les corresponents proves de detecció de drogues en la conducció.  
Tercer. L'IVASPE du a terme, dins dels plans anuals de formació contínua, cursos monogràfics i d'especialització per als membres de la Policia Local de la Comunitat Valenciana.  
Quart. La Direcció General de Trànsit (DGT) ha desenrotllat un material formatiu en matèria de detecció de drogues en la conducció.  
Quint. D'acord amb això ?i des de la complementarietat de les accions i objectius de les parts firmants?, resulta d'interés per a ambdós la col·laboració en els processos conjunts de formació, i es comprometen a la firma d'este conveni de col·laboració d'acord amb les següents  
  
Clàusules  
  
Primera. Objecte del conveni  
El Conveni té com a finalitat regular la col·laboració mútua entre la Generalitat, a través de la Conselleria de Governació i Justícia, i la DGT, en matèria de formació com a especialistes en detecció de drogues en la conducció dels membres dels cossos de la Policia Local de la Comunitat Valenciana.  
Per la complexitat de les proves de detecció i dels coneixements sobre drogues i la seua influència en la conducció, es pretén una formació especialitzada, amb una rigorosa preparació de les matèries que han d'integrar-la.  
Els cursos versaran sobre les següents matèries especificades en l'annex I:   
- Marc jurídic: administratiu, processal i penal  
- Formació mèdica legal, coneixement de les distintes drogues i signes associats al seu consum.  
- Intervenció policial.  
- Mitjans tècnics.  
- Pràctiques reals en via pública.  
Cada curs tindrà una duració total mínima de 25 hores.  
La col·laboració objecte d'este conveni s'entén, i així es declara, als efectes d'organitzar este curs de formació i especialització per a l'acreditació dels policies locals de la Comunitat Valenciana.  
  
  
Segona. Obligacions de les parts  
La Conselleria de Governació i Justícia seleccionarà a través de l'Institut Valencià de Seguretat Pública i Emergències l'alumnat de les activitats formatives, que estarà integrat per membres qualificats dels cossos de Policia Local de la Comunitat Valenciana.  
Les activitats formatives s'impartiran sota la inspecció i supervisió de l'IVASPE, i en les seues instal·lacions o en les que es consideren oportunes, i s'hi aportaran els mitjans materials i qualsevol altre recurs que calga.  
Per la seua banda, la DGT aportarà el material docent que calga per a la realització de l'objecte d'este conveni.  
La selecció del professorat la faran les dos parts.  
  
Tercera. Seguiment del conveni  
A partir del dia que es firme este conveni es constituirà una comissió mixta de seguiment per a facilitar-ne el compliment, composta per dos representants de la Conselleria de Governació i Justícia i dos representants de la DGT.  
La Comissió es regirà, quant al funcionament, pel que preveu el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quarta. Entrada en vigor i pròrroga  
Este conveni entrarà en vigor en el moment que es firme i tindrà un any de vigència.  
Es podrà prorrogar per períodes anuals, amb el consentiment previ i exprés manifestat formalment per les dos parts.  
  
Quinta. Finalització i causes d'extinció  
La vigència del conveni de col·laboració finalitzarà per compliment del termini de duració inicial.  
A més, podrà extingir-se per qualsevol de les causes següents:  
a) Mutu acord de les parts.  
b) Per resolució unilateral de qualsevol de les parts, amb denúncia prèvia, expressa i notificada per escrit a l'altra part amb una antelació d'almenys de dos mesos. En tot cas, les parts es comprometen a finalitzar el desenrotllament de les accions ja iniciades en el moment de la notificació de la denúncia.  
  
Sexta. No incidència de gasto  
L'aplicació i execució d'este conveni, incloent-hi tots els actes jurídics que es puguen dictar per a desplegar-lo o executar-lo, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Sèptima. Règim jurídic  
Este conveni de col·laboració es regirà pel Decret 20/93, de 8 de febrer, del Consell, que regula el registre de convenis i el règim jurídic i pressupostari dels convenis que subscriga la Generalitat Valenciana.  
  
Així mateix, el conveni té naturalesa administrativa i queda exclòs de l'àmbit d'aplicació del Reial Decret Legislatiu 3/2011, de 14 de novembre, en què s'aprova el Text Refós de la Llei de Contractes del Sector Públic, d'acord amb l'article 4.1.c de la llei esmentada. Però li són d'aplicació els seus principis per a resoldre els dubtes i llacunes que puguen presentar-se. També es regula pels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Octava. Litigi  
Les controvèrsies creades per l'aplicació d'este conveni de col·laboració, si no són resoltes per la comissió mixta de seguiment, seran sotmeses a l'orde jurisdiccional contenciós administratiu de conformitat amb la Llei 29/1998, de 13 de juliol.  
  
  
Novena. Protecció de dades  
Cada una de les entitats firmants serà responsable del compliment de la normativa reguladora del tractament de dades de caràcter personal, i es comprometen a complir el que hi disposa la Llei Orgànica 15/1999, de 13 de desembre, de Protecció de Dades de Caràcter Personal.  
  
  
I en prova de conformitat, les dos parts firmen este document per triplicat en el lloc i la data indicats en l'encapçalament.  
  
  
El conseller de Governació i Justícia: Luis Santamaría Ruiz.  
La directora general de Trànsit: María Seguí Gómez.  
  
  
Annex I  
Programa de formació especialitzada en matèria de drogues per a policies locals. Continguts mínims  
  
Mòdul I. Introducció. Conceptes generals. Definicions i tipus de drogues. Efectes del consum de substàncies psicoactives en seguretat viària. El cas específic dels medicaments. Els sistemes de categorització.  
Duració mínima: 3 hores lectives.  
  
Mòdul II. Magnitud del problema: consum de substàncies psicoactives en seguretat viària. Epidemiologia descriptiva. Risc associat. Bases de prevenció: estratègies preventives. El model de l'alcohol enfront del model de les altres drogues.  
Duració mínima: 2 hores lectives.  
  
Mòdul III. Desplegament normatiu i penal del consum de substàncies en seguretat viària. La Llei de trànsit, circulació de vehicles de motor i seguretat viària i el seu desplegament reglamentari. Àmbit penal.  
Duració mínima: 2 hores lectives.  
  
Mòdul IV. Procediment explorador de signes d'influència. Integració en el procediment general del control preventiu d'alcohol i/o drogues.  
Duració mínima: 2 hores lectives.  
  
Mòdul V. Exploració de signes generals. Conceptes. Metodologia. Pràctica en aula.  
Duració mínima: 2 hores lectives.  
  
Mòdul VI. Exploració de signes específics. Conceptes. Metodologia. Pràctica en aula.  
Duració mínima: 4 hores lectives.  
  
Mòdul VII. Acta de signes. Ompliment. Criteris de derivació a la via penal.  
Duració mínima: 1 hora lectiva.  
  
Espais de discussió (a repartir entre totes les hores lectives): 3 hores.  
  
  
Pràctiques en camp, en controls reals de carretera. Almenys participació en dos controls d'alcohol i/o drogues.  
Duració mínima: 6 hores lectives.